Akár 33 fokot is mérhetünk, csak elszórtan lehet zápor és zivatar.

Ahogy a hazánktól északkeletre lévő ciklonnak, úgy a hűvösebb időnek is leáldozott. Nyugat felől egyre melegebb légtömegek áramlanak a Kárpát-medence térségébe, így helyre áll a „rend”, ugyanis az ország nagy terültén 30 fok felett alakul majd a csúcshőmérséklet csütörtökön – derül ki az Országos Meteorológiai Szolgálat (OMSZ) előrejelzéséből.

Csütörtökön túlnyomóan napos idő lesz, de délutántól erőteljesebbé válik a gomolyfelhő-képződés. Ekkortól elsősorban a Dunántúlon elszórtan alakulhat ki zápor, helyenként zivatar. Mérsékelt marad a légmozgás, de időnként megélénkülhet a nyugatias szél, zivatarok környezetében erős vagy viharos széllökések is lehetnek. A legalacsonyabb éjszakai hőmérséklet általában 12 és 19 fok között alakul, de a derült, szélcsendes völgyekben 10 fok alá is csökkenhet a hőmérséklet. A legmagasabb nappali hőmérséklet 29 és 33 fok között várható.

Pénteken a Dunántúlon erőteljes gomolyfelhő-képződés és sok magasszintű felhő mellett többnyire csak rövid napos időszakokra számíthatunk, máshol kevesebb felhő, többórás napsütés ígérkezik. Az Alföldön elszórtan, az ország többi részén többfelé valószínű zápor, zivatar. Az északnyugatira, északira forduló szél megélénkül, helyenként meg is erősödik, zivatarok környékén pedig viharos széllökések is lehetnek. A legalacsonyabb éjszakai hőmérséklet 15 és 20, a legmagasabb nappali hőmérséklet 25 és 32 fok között lehet, az Alföldön lesz a melegebb.

Szombaton napközben északnyugat, észak felől szakadozik, csökken a felhőzet, és egyre nagyobb területen kisüt a nap, de délkeleten késő délutánig sok maradhat a felhő. Éjszaka többfelé, reggeltől egyre inkább az Alföldön várható eső, zápor, helyenként zivatar, majd délután arrafelé is szűnik a csapadék. Az északi, északnyugati szelet nagy területen erős lökések kísérhetik. A legalacsonyabb éjszakai hőmérséklet 15 és 20, a legmagasabb nappali hőmérséklet 24 és 31 fok között várható, délkeleten lesz napközben a hűvösebb.

Vasárnap napos idő várható többnyire kevés gomoly- és fátyolfelhővel, csapadék nem valószínű. Az északi, északnyugati szél nagy területen erős lesz. A legalacsonyabb éjszakai hőmérséklet 12 és 18, a legmagasabb nappali hőmérséklet pedig 26 és 30 fok között valószínű.